Document ID: /roh_data/filtered/Laws_Ilanz.jsonl.gz/117

Messadi pertuccont aboliziun leschas dallas anteriuras vischnauncas

Preziada dunna presidenta dil parlament communal

Stimadas parlamentarias, stimai parlamentaris

Las anteriuras vischnauncas havevan entginas leschas e regulaziuns ch'ein ussa buca pli valeivlas ni che lur basa legala ei semidada. Cunquei che talas ein mai vegnidas abolidas formalmein duei quei ussa vegnir liquidau.

Leschas davart la cultivaziun forestala

Muort l'organisaziun nova dil menaschi forestal dalla vischnaunca Ilanz/Glion ein ils anteriurs reviers forestals vegni revocai. Las anteriuras vischnauncas fagevan part dils suandonts reviers forestals:

Revier Riein (Castrisch, Pitasch, Riein, Sevgein)

Revier Lumnezia-Dado (Duvin, Cumbel, Morissen, Vella)

Revier Glion (Marcau da Glion, Surcuolm, Flond, Luven, Ruschein/Ladir)

Revier Rueun (Pigniu, Rueun, Siat, Schnaus)

Las leschas oriundas han aschia piars lur funcziun e san vegnir abolidas. Ulteriuras damondas da cuntegn han da ferton saviu vegnir regladas en autras leschas communalas ni ella lescha cantunala davart igl uaul (p. ex. responsabladads, campar, carrar sin vias d'uaul).

Lescha d'avertura dil marcau da Glion

Finadina lescha d'avertura ein vegnidas substituidas dalla lescha cantunala davart la planisaziun dil terrirori LPTGR. Cunquei che las reglas per quellas proceduras e la repartiziun dils cuosts ein vegnidas fixadas a moda concludenta ella lescha cantunala, san las leschas communalas d'avertura vegnir abolidas.

Explicaziuns tier ulteriuras leschas ed ordinaziuns dallas anteriuras vischnauncas

Leschas da baghegiar

Las leschas da baghegiar communalas ein vegnidas abolidas resp. messas ord vigur automaticamein entras la regenza cun approbar la revisiun dalla planisaziun locala fasa IV (harmonisaziun dalla planisaziun d'utilisaziun incl. lescha da baghegiar). Las annexas e directivas da concepziun appartenentas ein aschia medemamein vegnidas abolidas.

Ei dat sulettamein ina lescha, il reglement davart la pomicultura Castrisch, che sebasa sin in'anteriura lescha da baghegiar. Quei reglement duei daniev vegnir aschuntaus ella lescha da baghegiar, la quala vegn adattada corrispundentamein el rom dalla proxima revisiun dalla planisaziun locala (fasa VI).

Parcar

Actualmein vegn ina lescha da traffic che sebasa sin il concept da parcar, il qual sesanfla momentan en consultaziun, elaborada per igl entir intschess communal. Aschigleiti che quel ei avon maun, san las leschas dallas anteriuras vischnauncas vegnir abolidas.

Alps e praus

Il mument elaborescha la vischnaunca ensemen cun igl uffeci d'agricultura e da geoinformaziun UAG e cun igl agid dalla scola agricula Plantahof in niev concept d'alps per igl entir intschess. Aschigleiti che quei concept ei approbaus e las eventualas basas legalas necessarias ein scaffidas, san las veglias leschas vegnir abolidas.

Deponias

Las regulaziuns per deponias vegnan surluvradas pli tard. Cheu ein entginas disposiziuns dil departement avon maun, las qualas regleschan il menaschi e la terminaziun dallas deponias.

Dismessa da cadavers

Las regulaziuns per la dismessa da cadavers vegnan surluvradas pli tard.

Habitaziuns socialas

Las basas legalas ch'ein vegnidas scaffidas els onns 80 e 90 per la promoziun da habitaziuns per famiglias e persunas cun pintgas entradas ein da verificar pli tard.

Proposta

Sin fundament dallas explicaziuns precedentas fa la suprastonza communala las suandontas propostas al parlament:

d'entrar ella fatschenta;

d'abolir ils suandonts relaschs per immediat:

Uorden d'uaul dalla vischnaunca da Castrisch dils 27 da mars 1998;

Uorden forestal per la vischnaunca da Duvin dils 8 da fevrer 1998;

Lescha d'uaul dil marcau da Glion dils 26 da november 2020;

Uorden forestal da Pigniu vom 13. Juni 1998;

Forestalesser dalla vischnaunca da Pitasch dils 17 da december 1997;

Uorden d'uaul dalla vischnaunca da Ruschein dils 11 da november 1999;

Uorden d'uaul normal dalla vischnaunca da Schnaus 12 da fenadur 1985;

Lescha d'avertura dil marcau da Glion dils 22 da schaner 2007.

	Ilanz/Glion, ils 17 da mars 2022	Suprastonza communala Ilanz/Glion

1

2